62022CJ0602_RES
Kawża C‑602/22 P
ABLV Bank AS, fi stralċ
vs
Il-Bord Uniku ta’ Riżoluzzjoni
Sentenza tal-Qorti tal-Ġustizzja (Awla Manja) tal‑11 ta’ Diċembru 2025
“Appell – Politika ekonomika u monetarja – Unjoni bankarja – Regolament (UE) Nru 806/2014 – Mekkaniżmu uniku ta’ riżoluzzjoni tal-istituzzjonijiet ta’ kreditu u ta’ ċerti impriżi ta’ investiment – Artikolu 7 – Tqassim tal-kompiti fi ħdan il-mekkaniżmu uniku ta’ riżoluzzjoni – Artikolu 18 – Proċedura ta’ riżoluzzjoni – Kundizzjonijiet – Deċiżjoni tal-Bord Uniku ta’ Riżoluzzjoni (SRB) li ma tiġix adottata skema ta’ riżoluzzjoni – Kompetenza tas-SRB”
Politika ekonomika u monetarja – Politika ekonomika – Mekkaniżmu uniku ta’ riżoluzzjoni tal-istituzzjonijiet ta’ kreditu u ta’ ċerti impriżi ta’ investiment – Deċiżjoni li ma tiġix adottata skema ta’ riżoluzzjoni – Kompetenza esklużiva tal-Bord Uniku ta’ Riżoluzzjoni – Kundizzjoni – Nuqqas ta’ sodisfazzjon tal-kundizzjonijiet kumulattivi għall-ftuħ ta’ proċedura ta’ riżoluzzjoni
(Regolament tal-Parlament Ewropew u tal-Kunsill Nru 806/2014, Artikolu 18(1) sa (6))
(ara l-punti 71 sa 84)
Istituzzjonijiet tal-Unjoni Ewropea – Eżerċizzju tal-kompetenzi – Delegi – Kundizzjonijiet – Delega ta’ setgħat deċiżjonali lill-aġenziji – Tipi ta’ delegi u effetti – Delega tas-setgħat ta’ eżekuzzjoni ddelimitati b’mod ċar – Assenza ta’ bidla sinjifikattiva tas-setgħat affettwati – Delega ta’ setgħa diskrezzjonali li tinvolvi marġni ta’ diskrezzjoni wiesa’ dwar il-kwistjonijiet fundamentali tal-qasam politiku kkonċernat – Trasferiment potenzjali ta’ responsabbiltà
(Artikolu 290 TFUE)
(ara l-punti 87 sa 90)
Istituzzjonijiet tal-Unjoni Ewropea – Eżerċizzju tal-kompetenzi – Delegi – Kundizzjonijiet – Delega ta’ setgħat deċiżjonali tal-Bord Uniku ta’ Riżoluzzjoni (SRB) – Adozzjoni mis-SRB ta’ skema ta’ riżoluzzjoni – Setgħa ta’ evalwazzjoni wiesgħa – Dispożizzjonijiet regolatorji li jevitaw trasferiment ta’ responsabbiltà mill-Kummissjoni lejn is-SRB
(Regolament tal-Parlament Ewropew u tal-Kunsill Nru 806/2014, Artikolu 18(1) sa (7))
(ara l-punti 91, 92, 97 u 99)
Rikors għal annullament – Atti li jistgħu jiġu kkontestati – Kunċett – Atti li jipproduċu effetti legali vinkolanti – Atti preparatorji – Deċiżjoni dwar l-adozzjoni ta’ skema ta’ riżoluzzjoni mill-Bord Uniku ta’ Riżoluzzjoni (SRB) – Dħul fis-seħħ – Assenza ta’ produzzjoni ta’ effetti legali vinkolanti – Esklużjoni – Deċiżjoni ta’ approvazzjoni mill-Kummissjoni, jew mill-Kunsill tal-Unjoni Ewropea, li tistabbilixxi b’mod definittiv il-kontenut ta’ din l-iskema – Inklużjoni
(Artikolu 263 KE; Regolament tal-Parlament Ewropew u tal-Kunsill Nru 806/2014, Artikoli 18(1) sa (8), u 30(1) u (2))
(ara l-punti 94, 96)
Dritt tal-Unjoni Ewropea – Prinċipji – Dritt għal protezzjoni ġudizzjarja effettiva – Rikonoxximent mill-Karta tad-Drittijiet Fundamentali tal-Unjoni Ewropea – Stħarriġ ġudizzjarju tad-deċiżjonijiet adottati mill-Bord Uniku ta’ Riżoluzzjoni (SRB) – Stħarriġ limitat għall-verifika tal-eżattezza materjali tal-fatti u għall-assenza ta’ żball manifest ta’ evalwazzjoni – Ksur – Assenza
(Artikolu 263 TFUE; Karta tad-Drittijiet Fundamentali tal-Unjoni Ewropea, Artikolu 47)
(ara l-punti 129 sa 132)
Politika ekonomika u monetarja – Politika ekonomika – Mekkaniżmu uniku ta’ riżoluzzjoni tal-istituzzjonijiet ta’ kreditu u ta’ ċerti impriżi ta’ investiment – Adozzjoni ta’ skema ta’ riżoluzzjoni – Kundizzjonijiet – Teħid inkunsiderazzjoni taċ-ċirkustanzi li wasslu għas-sitwazzjoni ta’ falliment attwali jew prevedibbli – Esklużjoni
(Regolament tal-Parlament Ewropew u tal-Kunsill Nru 806/2014, premessa 58 u Artikolu 18(1) u (4))
(ara l-punt 156)
Sunt
Adita b’appell mis-sentenza tal-Qorti Ġenerali tas‑6 ta’ Lulju 2022, ABLV Bank vs SRB (T‑280/18, EU:T:2022:429), li hija ċaħdet, il-Qorti tal-Ġustizzja, bl-Awla Manja bħala l-kulleġġ ġudikanti, tat għall-ewwel darba deċiżjoni dwar il-kompetenza tal-Bord Uniku ta’ Riżoluzzjoni (iktar ’il quddiem is-“SRB”) sabiex jiddeċiedi li ma tiġix adottata skema ta’ riżoluzzjoni.
Fi żmien il-fatti tal-kawża, l-appellanti, ABLV Bank AS, kienet istituzzjoni ta’ kreditu stabbilita fil-Latvja u l-kumpannija omm tal-grupp ABLV. ABLV Bank Luxembourg SA kienet istituzzjoni ta’ kreditu stabbilita fil-Lussemburgu u kienet waħda mis-sussidjarji tal-grupp ABLV, li l-appellanti kienet l-azzjonista unika tiegħu. Dawn iż-żewġ istituzzjonijiet kienu kklassifikati bħala “entità sinjifikattiva” u, għalhekk, kienu suġġetti għas-superviżjoni tal-Bank Ċentrali Ewropew (BĊE) fil-kuntest tal-mekkaniżmu superviżorju uniku (MSU) (
1
).
Fit‑13 ta’ Frar 2018, il-United States Department of the Treasury (id-Dipartiment tat-Teżor tal-Istati Uniti, l-Istati Uniti tal-Amerika) ħabbar abbozz ta’ miżura intiża sabiex tindika lill-appellanti bħala istituzzjoni li tirrappreżenta riskju maġġuri fil-qasam tal-ħasil tal-flus. Wara dan l-avviż, l-appellanti ma baqgħetx f’pożizzjoni li twettaq ħlasijiet f’dollari Amerikani. Il-BĊE stieden lill-Finanšu un kapitāla tirgus komisija (il-Kummissjoni tas-Swieq Finanzjarji u tal-Kapital, il-Latvja) u lill-Commission de surveillance du secteur financier (il-Kummissjoni ta’ Sorveljanza tas-Settur Finanzjarju, il-Lussemburgu) sabiex jissospendu l-pagamenti tal-obbligi finanzjarji tal-appellanti u ta’ ABLV Bank Luxembourg rispettivament. Fit‑23 ta’ Frar 2018, il-BĊE kkonkluda li l-falliment tal-appellanti kien attwali jew prevedibbli. Permezz ta’ żewġ deċiżjonijiet tat‑23 ta’ Frar 2018, li jikkonċernaw lill-appellanti u lil ABLV Luxembourg rispettivament, il-Bord Uniku ta’ Riżoluzzjoni (SRB), li rriproduċa l-konklużjoni tal-BĊE dwar l-eżistenza ta’ sitwazzjoni ta’ falliment attwali jew prevedibbli, madankollu qies li miżura ta’ riżoluzzjoni fil-konfront tagħhom ma kinitx meħtieġa fl-interess pubbliku (
2
).
Il-kunsiderazzjonijiet tal-Qorti tal-Ġustizzja
Fir-rigward tal-iżball ta’ liġi allegat mill-appellanti fir-rigward tal-interpretazzjoni magħmula mill-Qorti Ġenerali tal-Artikolu 18 tar-Regolament Nru 806/2014, li ċaħdet il-motiv ibbażat fuq l-assenza ta’ kompetenza tas-SRB sabiex jieħu deċiżjoni formali li ma jadottax skema ta’ riżoluzzjoni fis-sens ta’ din id-dispożizzjoni, il-Qorti tal-Ġustizzja fakkret, l-ewwel nett, li, skont il-ġurisprudenza stabbilita tagħha dwar l-interpretazzjoni ta’ dispożizzjoni tad-dritt tal-Unjoni, għandhom jittieħdu inkunsiderazzjoni mhux biss il-kliem tagħha, iżda wkoll il-kuntest tagħha u l-għanijiet imfittxija mil-leġiżlazzjoni li hija tagħmel parti minnha (
3
).
Qabelxejn, il-formulazzjoni tal-Artikolu 18 ta’ dan ir-regolament tistabbilixxi (
4
) li s-SRB għandu jadotta skema ta’ riżoluzzjoni fir-rigward, b’mod partikolari, tal-istituzzjonijiet u tal-gruppi finanzjarji meqjusa bħala sinjifikattivi biss jekk iqis li l-kundizzjonijiet tal-imsemmi regolament (
5
) huma ssodisfatti, jiġifieri, l-ewwel, il-falliment attwali jew prevedibbli tal-entità jew tal-grupp ikkonċernat, it-tieni, l-assenza ta’ miżuri alternattivi meta mqabbla mar-riżoluzzjoni kif ukoll, it-tielet, in-neċessità tagħha fl-interess pubbliku.
F’dan ir-rigward, f’dak li jikkonċerna l-ewwel waħda minn dawn il-kundizzjonijiet, mir-Regolament Nru 806/2014 (
6
) jirriżulta li l-BĊE għandu jwettaq l-evalwazzjoni tal-falliment attwali jew prevedibbli tal-entità jew tal-grupp ikkonċernat (iktar ’il quddiem l-“evalwazzjoni”) wara konsultazzjoni mas-SRB u li dan tal-aħħar jista’ jwettaq tali evalwazzjoni biss jekk, wara li jkun informa lill-BĊE bl-intenzjoni tiegħu, dan tal-aħħar ma jwettaqx l-evalwazzjoni fi żmien tlett ijiem kalendarji minn meta jirċievi din l-informazzjoni. Tali evalwazzjoni mill-BĊE għandha bħala konsegwenza l-bidu tal-proċedura prevista fl-Artikolu 18 ta’ dan ir-regolament u, għaldaqstant, l-eżami mis-SRB tal-imsemmija kundizzjonijiet previsti mir-Regolament (
7
). Għaldaqstant, din id-dispożizzjoni tipprevedi l-kompetenza tas-SRB sabiex jeżamina dawn il-kundizzjonijiet fil-każijiet kollha fejn il-proċedura ta’ riżoluzzjoni tinbeda abbażi tal-evalwazzjoni tal-BĊE, jew titwettaq jekk ikun il-każ mis-SRB stess, anki jekk ebda indikazzjoni espliċita ma tissemma fir-rigward tas-segwitu ta’ din il-proċedura meta s-SRB iqis li dawn il-kundizzjonijiet ma humiex issodisfatti. Barra minn hekk, għalkemm id-dispożizzjonijiet tar-Regolament Nru 806/2014 (
8
) jissuġġettaw id-dħul fis-seħħ tal-iskema ta’ riżoluzzjoni għall-approvazzjoni tagħha mill-Kummissjoni, fl-assenza ta’ oġġezzjonijiet min-naħa tagħha jew tal-Kunsill, tali parteċipazzjoni ta’ dawn tal-aħħar ma hijiex prevista fil-każ li skema ta’ riżoluzzjoni ma tiġix adottata, li tikkostitwixxi, f’tali każ, l-istadju finali tal-proċedura ta’ riżoluzzjoni prevista minn dan ir-regolament.
Sussegwentement, fir-rigward tal-kuntest, il-Qorti tal-Ġustizzja rrilevat, minn naħa, li l-Artikolu 7(2) tar-Regolament Nru 806/2014 ma huwiex ta’ natura li jeskludi l-kompetenza tas-SRB sabiex jieħu deċiżjoni li ma jadottax skema ta’ riżoluzzjoni. Minkejja li teżisti disparità bejn il-verżjonijiet lingwistiċi ta’ din id-dispożizzjoni, il-Qorti tal-Ġustizzja fakkret li, skont ġurisprudenza stabbilita, interpretazzjoni purament letterali ta’ verżjoni lingwistika waħda jew iktar ta’ test tad-dritt tal-Unjoni, bl-esklużjoni tal-oħrajn, ma tistax tipprevali fuq l-applikazzjoni uniformi tar-regoli tal-Unjoni li teżiġi li dawn jiġu interpretati fid-dawl, b’mod partikolari, tal-verżjonijiet stabbiliti fil-lingwi kollha. Min-naħa l-oħra, il-premessa 33 tar-Regolament Nru 806/2014 tippreċiża li s-SRB għandu jħejji d-“deċiżjonijiet kollha relatati mal-proċedura ta’ riżoluzzjoni” u, sa fejn ikun possibbli, jadotta dawn id-deċiżjonijiet, li jindika li l-leġiżlatur tal-Unjoni adotta interpretazzjoni wiesgħa tat-tipi ta’ deċiżjonijiet li s-SRB huwa inkarigat li jadotta fil-kuntest tal-mekkaniżmu uniku ta’ riżoluzzjoni.
Fl-aħħar nett, fir-rigward tal-għanijiet imfittxija mir-Regolament Nru 806/2014, mill-premessi (
9
) tiegħu jirriżulta li dan huwa intiż, permezz tal-istabbiliment ta’ proċess deċiżjonali uniformi u ċentralizzat fil-qasam tar-riżoluzzjoni, li jistabbilixxi proċess deċiżjonali iktar rapidu u effikaċi għar-riżoluzzjoni fl-unjoni bankarja bl-għan b’mod partikolari li tiġi ggarantita prevedibbiltà ikbar fir-rigward tal-eżitu ta’ falliment ta’ bank, li tinżamm l-istabbiltà finanzjarja, li tiġi żgurata l-kontinwità tas-servizzi finanzjarji essenzjali u li jiġu protetti d-depożitanti. Issa, evalwazzjoni tal-BĊE li l-entità kkonċernata tinsab f’sitwazzjoni ta’ falliment attwali jew prevedibbli (
10
) għandha bħala konsegwenza l-bidu tal-proċedura prevista fl-Artikolu 18 ta’ dan ir-regolament u, għaldaqstant, l-eżami mill-Bord tal-kundizzjonijiet previsti minn din id-dispożizzjoni.
Għaldaqstant, il-Qorti tal-Ġustizzja qieset li interpretazzjoni tal-imsemmi Artikolu 18 fis-sens li s-SRB ma huwiex kompetenti sabiex jieħu deċiżjoni li ma jadottax skema ta’ riżoluzzjoni meta jqis li dawn il-kundizzjonijiet ma humiex issodisfatti ma tippermettix li tiġi żgurata trasparenza suffiċjenti fir-rigward tal-eżitu tal-proċedura ta’ riżoluzzjoni mmexxija mis-SRB wara konstatazzjoni ta’ falliment attwali jew prevedibbli ta’ entità u li b’hekk tiġi ggarantita ċerta prevedibbiltà fir-rigward tal-konsegwenzi ta’ tali falliment, b’mod partikolari fir-rigward tal-miżuri li jkunu ser jittieħdu wara tali konstatazzjoni. F’dan ir-rigward, il-Qorti tal-Ġustizzja fakkret li, fil-każ li s-SRB iqis li l-imsemmija kundizzjonijiet ma humiex issodisfatti, tali konklużjoni tikkostitwixxi l-istadju finali tal-proċedura ta’ riżoluzzjoni (
11
). Issa, għal raġunijiet ta’ trasparenza, l-awtoritajiet nazzjonali kompetenti għandhom jiġu informati dwar l-eżitu tal-proċedura ta’ riżoluzzjoni mmexxija mis-SRB.
Konsegwentement, il-Qorti tal-Ġustizzja qieset li l-Qorti Ġenerali ma wettqitx żball ta’ liġi meta qieset li l-Artikolu 18 tar-Regolament Nru 806/2014 għandu jiġi interpretat fis-sens li s-SRB huwa kompetenti sabiex jieħu deċiżjoni li ma jadottax skema ta’ riżoluzzjoni meta jqis li l-kundizzjonijiet previsti fil-paragrafu 1 ta’ dan l-artikolu ma humiex issodisfatti.
It-tieni nett, il-Qorti tal-Ġustizzja qieset li din il-konklużjoni ma hijiex ikkontestata mill-ġurisprudenza tagħha li tirriżulta mis-sentenzi tat‑13 ta’ Ġunju 1958, Meroni vs L-Awtorità Għolja (9/56, EU:C:1958:7), u tat‑18 ta’ Ġunju 2024, Il-Kummissjoni vs SRB (C‑551/22 P, EU:C:2024:520).
F’dan ir-rigward, il-Qorti tal-Ġustizzja fakkret li s-sistema stabbilita mir-Regolament Nru 806/2014 hija bbażata fuq il-konstatazzjoni (
12
) li l-eżerċizzju tas-setgħat ta’ riżoluzzjoni jaqa’ taħt il-politika tal-Unjoni fil-qasam tar-riżoluzzjoni, li huma biss l-istituzzjonijiet tal-Unjoni li jistgħu jiddefinixxu, u li jeżisti marġni ta’ evalwazzjoni fl-adozzjoni ta’ kull skema ta’ riżoluzzjoni, fid-dawl tar-riperkussjonijiet kunsiderevoli tagħhom fuq l-istabbiltà finanzjarja u s-sovranità baġitarja tal-Istati Membri kif ukoll fuq l-Unjoni nnifisha. Barra minn hekk il-leġiżlatur tal-Unjoni qies neċessarju li jipprevedi l-parteċipazzjoni xierqa tal-Kunsill u tal-Kummissjoni, jiġifieri parteċipazzjoni li ssaħħaħ l-indipendenza operattiva neċessarja tas-SRB filwaqt li josserva l-prinċipji ta’ delega tas-setgħat lill-aġenziji identifikati mill-ġurisprudenza tal-Qorti tal-Ġustizzja (
13
).
B’mod iktar preċiż, fir-rigward tad-dispożizzjonijiet tal-Artikolu 18 tar-Regolament Nru 806/2014, il-Qorti tal-Ġustizzja ddeċidiet li dawn huma ta’ natura li jevitaw trasferiment tar-responsabbiltà (
14
). Fil-fatt, filwaqt li jagħtu lis-SRB is-setgħa li jevalwa jekk humiex issodisfatti l-kundizzjonijiet għall-adozzjoni ta’ skema ta’ riżoluzzjoni u dik li jiddetermina l-istrumenti neċessarji għall-finijiet ta’ tali skema, dawn id-dispożizzjonijiet jagħtu lill-Kummissjoni jew, jekk ikun il-każ, lill-Kunsill ir-responsabbiltà għall-evalwazzjoni finali tal-aspetti diskrezzjonali tagħha li jaqgħu taħt il-politika tal-Unjoni fil-qasam tar-riżoluzzjoni tal-istituzzjonijiet ta’ kreditu. Dawn l-aspetti tal-aħħar jimplikaw ibbilanċjar speċifiku ta’ għanijiet u ta’ interessi differenti, li jirrigwardaw il-preżervazzjoni tal-istabbiltà finanzjarja tal-Unjoni u l-integrità tas-suq intern, it-teħid inkunsiderazzjoni tas-sovranità baġitarja tal-Istati Membri kif ukoll il-protezzjoni tal-interessi tal-azzjonisti u tal-kredituri.
Barra minn hekk, il-Qorti tal-Ġustizzja rrilevat li, għalkemm tingħata setgħa ta’ evalwazzjoni wiesgħa lis-SRB fir-rigward tal-opportunità li jimplimenta proċedura ta’ riżoluzzjoni, din hija rregolata minn kriterji u kundizzjonijiet oġġettivi li jiddelimitaw il-kamp ta’ azzjoni tas-SRB, li jirrigwardaw kemm il-kundizzjonijiet kif ukoll l-għodod ta’ riżoluzzjoni. Barra minn hekk, ir-Regolament Nru 806/2014 jipprevedi l-parteċipazzjoni tal-Kummissjoni u tal-Kunsill fil-proċedura li twassal għall-adozzjoni ta’ skema ta’ riżoluzzjoni, li, sabiex tidħol fis-seħħ, għandha tirċievi l-approvazzjoni tal-Kummissjoni u, jekk ikun il-każ, tal-Kunsill (
15
).
Għalhekk, il-Qorti tal-Ġustizzja qieset li, għalkemm ir-Regolament Nru 806/2014 (
16
) jipprevedi li s-SRB huwa responsabbli għat-tfassil u għall-adozzjoni ta’ skema ta’ riżoluzzjoni, dan tal-aħħar ma għandux madankollu s-setgħa li jadotta att li jipproduċi effetti legali awtonomi u ppreċiżat li, f’tali proċedura, l-approvazzjoni tal-Kummissjoni tikkostitwixxi element indispensabbli kemm għad-dħul fis-seħħ kif ukoll għad-determinazzjoni tal-kontenut ta’ tali skema. Madankollu, il-Qorti tal-Ġustizzja enfasizzat li minn dan ma jistax jiġi dedott li hija ddeċidiet li s-SRB fl-ebda każ ma għandu s-setgħa li jadotta att li jipproduċi effetti legali awtonomi. Fil-fatt, il-kunsiderazzjonijiet tas-sentenza tat‑18 ta’ Ġunju 2024, Il-Kummissjoni vs SRB (C‑551/22 P, EU:C:2024:520), huma intiżi li jiġġustifikaw l-evalwazzjoni li skema ta’ riżoluzzjoni ma tistax tipproduċi effetti legali vinkolanti indipendentement mid-deċiżjoni ta’ approvazzjoni mill-Kummissjoni. Dawn il-kunsiderazzjonijiet jirrigwardaw biss l-ipoteżi tal-iskemi ta’ riżoluzzjoni.
Barra minn hekk, għalkemm il-Qorti tal-Ġustizzja ddeċidiet li kien meħtieġ involviment xieraq tal-Kummissjoni u tal-Kunsill fil-kuntest tal-adozzjoni ta’ skema ta’ riżoluzzjoni sabiex jiġi evitat trasferiment tar-responsabbiltà, hija bbażat ruħha fuq kumulu ta’ elementi li jikkaratterizzaw l-adozzjoni, mis-SRB, ta’ tali skema. Issa, ma kienx hemm tali elementi fil-każ ta’ deċiżjoni li ma tiġix adottata skema ta’ riżoluzzjoni.
Minn naħa, mill-Artikolu 18(6) tar-Regolament Nru 806/2014 il-Qorti tal-Ġustizzja ddeduċiet li, sabiex tiġi adottata skema ta’ riżoluzzjoni, is-SRB għandu jevalwa, b’mod diskrezzjonali, żewġ aspetti distinti tas-sitwazzjoni inkwistjoni: l-ewwel wieħed huwa marbut mal-kundizzjonijiet li jiġġustifikaw l-adozzjoni ta’ tali skema (
17
) u t-tieni wieħed mad-determinazzjoni tal-għodod ta’ riżoluzzjoni neċessarji (
18
) għal dan l-għan kif ukoll, jekk ikun il-każ, l-użu tas-SRF. Issa, l-adozzjoni, mis-SRB, ta’ deċiżjoni li ma tiġix adottata skema ta’ riżoluzzjoni teħtieġ biss li dan jikkonkludi li l-kundizzjonijiet kumulattivi li jiġġustifikaw l-adozzjoni ta’ tali skema ma jkunux issodisfatti, li jeżentah milli jiddetermina l-istrumenti neċessarji għar-riżoluzzjoni, li l-użu tagħhom jeħtieġ ibbilanċjar speċifiku ta’ diversi għanijiet u interessi, iċċitati qabel.
Għaldaqstant, il-portata tal-evalwazzjonijiet diskrezzjonali li għandhom jitwettqu mis-SRB sabiex jiddeċiedi li ma jadottax skema ta’ riżoluzzjoni hija neċessarjament iktar limitata minn dik intiża li tadotta tali skema. Fil-fatt, is-setgħa tas-SRB li jevalwa jekk il-kundizzjonijiet previsti fl-Artikolu 18(1) tar-Regolament Nru 806/2014 humiex issodisfatti hija rregolata minn kriterji u kundizzjonijiet oġġettivi li jiddelimitaw il-kamp ta’ azzjoni tas-SRB (
19
).
Min-naħa l-oħra, għall-kuntrarju ta’ skema ta’ riżoluzzjoni, deċiżjoni li ma tiġix adottata skema ta’ riżoluzzjoni ma jistax ikollha l-effett, minnha nnifisha, li timponi miżuri konkreti jew li timpenja fondi, peress li l-uniku effett tagħha huwa li ttemm il-proċedura ta’ riżoluzzjoni mmexxija mis-SRB.
Konsegwentement, fid-dawl ta’ dawn il-kunsiderazzjonijiet kollha, il-Qorti tal-Ġustizzja ċaħdet bħala infondat l-argument tal-appellanti li l-interpretazzjoni tal-Artikolu 18(1) tal-imsemmi regolament adottata mill-Qorti Ġenerali fis-sentenza appellata ma kellha ebda bażi fil-formulazzjoni ta’ din id-dispożizzjoni u lanqas fl-istess regolament u kienet tikser il-limiti tas-setgħat tas-SRB iddefiniti fl-imsemmija dispożizzjoni kif jirriżultaw mill-ġurisprudenza tal-Qorti tal-Ġustizzja li tirriżulta mis-sentenzi tat‑13 ta’ Ġunju 1958, Meroni vs L-Awtorità Għolja (9/56, EU:C:1958:7), u tat‑18 ta’ Ġunju 2024, Il-Kummissjoni vs SRB (C‑551/22 P, EU:C:2024:520).
Peress li qieset, barra minn hekk, li l-argumenti u l-aggravji l-oħra mressqa mill-appellanti kelhom jiġu miċħuda, il-Qorti tal-Ġustizzja ċaħdet l-appell.
(
1
)	Skont ir-Regolament tal-Kunsill (UE) Nru 1024/2013 tal-15 ta’ Ottubru 2013 li jikkonferixxi kompiti speċifiċi lill-Bank Ċentrali Ewropew fir-rigward ta’ politiki relatati mas-superviżjoni prudenzjali ta’ istituzzjonijiet ta’ kreditu (ĠU 2013, L 287, p. 63).
(
2
)	Fis-sens tal-Artikolu 18(1) tar-Regolament (UE) Nru 806/2014 tal-Parlament Ewropew u tal-Kunsill tal-15 ta’ Lulju 2014 li jistabbilixxi regoli uniformi u proċedura uniformi għar-riżoluzzjoni tal-istituzzjonijiet ta’ kreditu u ċerti ditti tal-investiment fil-qafas ta’ Mekkaniżmu Uniku ta’ Riżoluzzjoni u Fond Uniku għar-Riżoluzzjoni u li jemenda r-Regolament (UE) Nru 1093/2010 (ĠU 2014, L 225, p. 1, iktar ’il quddiem ir-“Regolament SRM”).
(
3
)	Ara s-sentenzi tas-17 ta’ Novembru 1983, Merck (292/82, EU:C:1983:335, punt 12), u tal-25 ta’ Frar 2025, BSH Hausgeräte (C-339/22, EU:C:2025:108, punt 27).
(
4
)	Artikolu 18(1) u (6)
(
5
)	Artikolu 18(1)(a) sa (c) tar-Regolament Nru 806/2014.
(
6
)	It-tieni subparagrafu tal-Artikolu 18(1) tar-Regolament Nru 806/2014.
(
7
)	F’dan is-sens, is-sentenza tas-6 ta’ Mejju 2021, ABVL Bank et vs BĊE (C-551/19 P u C-552/19 P, EU:C:2021:369, punt 67).
(
8
)	Artikolu 18(7) tar-Regolament Nru 806/2014.
(
9
)	Premessi 2, 10 sa 12, 31, 58 u 122)
(
10
)	Fis-sens tal-Artikolu 18(1)(a) tar-Regolament Nru 806/2014.
(
11
)	Artikolu 18 tar-Regolament Nru 806/2014.
(
12
)	Essenzjalment, fil-premessi 24 u 26 tar-Regolament Nru 806/2014.
(
13
)	Sentenza tat-13 ta’ Ġunju 1958, Meroni vs L-Awtorità Għolja (9/56, EU:C:1958:7). Ara wkoll, f’dan is-sens, is-sentenzi tat-22 ta’ Jannar 2014, Ir-Renju Unit vs Il-Parlament u Il-Kunsill (C-270/12, EU:C:2014:18), kif ukoll tat-18 ta’ Ġunju 2024, Il-Kummissjoni vs SRB (C-551/22 P, EU:C:2024:520, punt 69).
(
14
)	Fis-sens tal-ġurisprudenza li tirriżulta mis-sentenza tat-13 ta’ Ġunju 1958, Meroni vs L-Awtorità Għolja (9/56, EU:C:1958:7).
(
15
)	Sentenza tat-18 ta’ Ġunju 2024, Il-Kummissjoni vs SRB (C-551/22 P, EU:C:2024:520, punt 77).
(
16
)	Artikoli 7 u 18.
(
17
)	Artikolu 18(1) tar-Regolament Nru 806/2014.
(
18
)	Artikolu 22(2) tar-Regolament Nru 806/2014.
(
19
)	Artikolu 18(1), (4) u (5) tar-Regolament Nru 806/2014.